શ્રીકૃષ્ણની સાથે રાધાનું નામ અભિન્ન રીતે જોડાયેલું હોવા છતાં શ્રીમદ્ ભાગવત કે મહાભારતમાં ક્યાંય રાધાના નામનો ઉલ્લેખ નથી એવા એક માત્ર કારણસર રાધાના અસ્તિત્વ સામે સંશયો ઉત્પન્ન કરવામાં આવે ત્યારે કોઈ વિદ્વદ્જન રાધાના અસ્તિત્વને પુરવાર કરવાનો પાંડિત્યપૂર્ણ પુરુષાર્થ કરે એ સ્વાભાવિક ગણાવું જોઈએ. ગુજરાતના અધ્યાવસાયી પ્રવીણ ભટ્ટે આવો પુરુષાર્થ કરીને રાધાના અસ્તિત્વને પુરાણસિદ્ધ પ્રતિપ્રાદિત કરવાનો પ્રયાસ કર્યો છે. તેમના અભ્યાસ અને સંશોધને આ વિષય પર વધુ ગહન અભ્યાસની દિશા ખોલી આપી છે. શ્રીકૃષ્ણ અને રાધાના દિવ્ય સખ્યની આ કથા અદ્ભુત અને રસપ્રદ છે. આપણા સંસ્કૃતના વિદ્વાન ડૉ. ગૌતમ પટેલે પ્રવીણ ભટ્ટના પ્રયાસને બિરદાવતા લખ્યું છે કે, ‘દુનિયાનો કોઈ પણ ગ્રંથ રાધા માટે અધૂરો જ રહેવાનો, પણ રાધા એટલે પ્રેમનો અખૂટ હિલ્લોળા મારતો રસ સાગર. તેમાંથી કોઈક કિનારા પરથી પણ જો એકાદ આચમનનો લહાવો મળી જાય તો જરૃર ધન્યતા અનુભવી શકાય.’ ‘અભિયાન’ના વાચકો માટે તેમના અભ્યાસની આવી આચમન-પ્રસાદી રૃપ ત્રણ સંપાદિત અંશો પ્રસ્તુત છે.